Seminaar oor etiese leierskap | Netwerk24
Seminaar oor etiese leierskap
Ferdie Bergh (Hessequa-munisipaliteit), Louise Muller (die Stad Kaapstad), Santie Reyneke-Naude (Overstrand-munisipaliteit), Bradley Brown (Langeberg-munisipaliteit asook voorsitter van Cigfaro in die Wes-Kaap) en Jasper Jonker (Weskus-distriksmunisipaliteit)Foto: Brümilda Swartbooi
Finansiële amptenare van munisipaliteite en die provinsiale regering in die Wes-Kaap het vandeesweek ’n seminaar wat op etiese leierskap fokus, bygewoon.
Die seminaar is Maandag en Dinsdag by die Golden Valley Casino deur die Chartered Institute of Government Finance, Audit and Risk Officers (Cigfaro) aangebied.
Cigfaro is in 1929 gestig en wy hom daaraan om volhoubare finansiële bestuur van openbare geldsake te handhaaf.
Bradley Brown, Cigfaro se provinsiale voorsitter en finansiële adviseur van die Langeberg-munisipaliteit, sê etiese leierskap is nou ’n baie brandende kwessie in Suid-Afrika en dis juis daarom belangrik om seminare vir finansiële beamptes aan te bied.
“Ons is daar om kapasiteit binne finansiële omgewings te bou en om insette te gee oor nuwe wetgewing, asook om bystand te bied met die implementering van finansiële regulasies,” sê Brown.
Nog ’n verteenwoordiger van Cigfaro se Wes-Kaapse tak, Santie Reyneke-Naude (Overstrand-munisipaliteit), sê almal verdien goeie finansiële diens.
“Kragte moet saamgesnoer word tussen owerhede om by te dra tot die verbetering in bestuur om dienslewering op grondvlak te verbeter,” sê sy.
Sprekers by die seminaar was prof. Tania Ajam, adv. Helen Venter, Graham Paulse en nog kenners op finansiële gebied.